정조 6년
又以禮曹言啓曰。傳曰。式年初試退行事。因廟堂覆奏。差退數旬。在伊時。則秋農猶未出場。登歉有難臆料。不得已依議從施。以近日畿湖民情聞之。此時設場。決是行不得之事。藉令諸道。無不豐熟。京中畿內。艱食如許。文武觀光之類。齎糧赴京者。將有狼狽之慮。眞所謂主客俱困。且念退定之科。期在於來月念後。及今變通。足可知委。予意則以爲。諸科初試。行於明秋爲好。而多士之物情。無以知之。不得指一下敎。以此意發遣禮郞。問議于時原任大臣館閣宗伯之臣。俾各獻議。多士之事。多士當知之。近聞居齋儒生。數甚夥然。間亦必有鄕儒。卽令大司成進詣泮宮。招致諸生。遍問退行當否草記。初試如以明秋退行爲定。則又有合商量之事。西北道科。從近設行之意。向於兩道人才收用綸音中。已有提及。王言不可不信。況聞穡事大登。民産不至艱乏云。迨此暇隙。設科兩道。或爲俱便之政。竝以此意。獻議或詢問事。令禮曹成均館知悉事。命下矣。依聖敎。發遣本曹郞廳。問議于時原任大臣及諸臣。則領議政徐命善。以爲。卽以式年初試。退行明秋事。有歷詢之命。我聖上宵旰憂民之德意。切不勝欽仰攢頌之至。當初試期之差退。猶在秋事未判之前。而今則畿湖之歉荒。民情之遑急。比諸始料。殆有甚焉。況且都下米直。日漸踊貴。閭巷生涯。無異懸罄。若於此時。又値擧子之來集。則艱食之患。乃是必至之勢。科期尙餘一月。試邑凡節。科儒諸具。似未及措備。趁今知委。必無公私狼狽之慮。待明秋退行。誠爲得宜。至於西北道科十年之限。旣屆。多士之望方切。而兩路年穀之適皆大登。又是難得之會。以秋末冬初。涓吉設行似好。伏惟上裁云。左議政李福源。以爲。式年科。差退一朔之命。蓋所以稍待秋事之出場。而今則秋事大定。西北兩道外。大抵歉多豐少。而畿湖民情。尤係遑急。目下當務。莫過於講究接濟之政。蠲省公私之費。科事之又退明秋。以多士三年苦企之情。或不無缺望之歎。而今此聖敎。實出於爲民。靡不用極之至意。深軫主客之俱困。特詢變通之先期。德音之下。無容他議。至於兩道道科。久未設行。迨此豐登之暇。允合慰悅之擧。伏惟上裁云。右議政金熤。以爲。目今救荒之政。最爲第一急先務。而退科一事。又爲荒政中一大件事。臣日昨登筵。切欲以此敷奏。而事係變通。不敢率爾仰陳。含意未發而退。實不勝悚歎。卽伏承退科事問議之命。民情之遑急。年事之歉荒。無不入於聖鑑之照燭。臣不勝欽歎攢頌之至。今年穡事。兩南雖曰稍勝。而失稔處居多。湖西則未免强半凶荒。畿甸則便成無前大侵。麥荒之餘。値此歲險。阻飢之民。已不無顚連流離者。勿論京試鄕試。齎糧赴擧者。人必費數月之糧。然後乃可以觀光往返。此實荒年行不得之事。至於京裏米貴之患。殆有甚於壬癸乙丙之年。斗米七八百錢。亦有未售之時。小大民情。惶惶岌岌。殆無異於朝夕待盡之樣。若於此時。又添以百千科儒之入京糊口。則都下市直之踊。又不啻加十倍矣。不特鄕儒之無以爲資。都民形勢。恐有盡劉之患。今若退定科期於明年。初試則行於秋末冬初。會試以至月旬間設行。則要之大比之科。不出於式年之限矣。在科儒少無所損。在荒政實有大益。惟在聖上斷以行之。至於西北。幸而有秋。秋後民庶。似無艱食之虞。道科之趁今設行。亦似便宜。伏惟上裁云。領中樞府事臣金尙喆。病不收議云。判中樞府事臣鄭存謙。以爲。今以式年初試之退定。西北道科之設行當否。至有此俯詢。聖慮所及。無微不燭。不勝欽仰。畿湖失稔。京外艱食。此時設場。公私俱難。式年初試之以歲歉退行於翌年。已多前例。至於西北。則穡事告登。且曾以兩道人才收用之意。發諸絲綸。則多士企望。比前必倍。式年初試則退定於明秋。西北道科則設行於今年。誠得兩宜。伏惟上裁云。判中樞府事臣鄭弘淳。以爲。大比科之以年荒退定。本多已行之例。畿湖失稔。民事最患遑急。此時多士。赴場艱辛。不言可想。退定來秋。實爲軫恤之政。聖念及此。不勝欽仰。至於西北兩道年事。旣云登熟。道科之趁此設行。亦合事宜。伏惟上裁云。奎章閣檢校直提學鄭志儉。以爲。今以式年初試之退定。西北道科之設行當否。俯詢之命。至及於賤臣。臣之淺識。何足以及此。第伏念今年穡事。四道俱歉。而畿甸之災傷最酷。都下之米直日踊。此時設場。爲弊不貲。主客俱困之慮。誠如聖敎。明秋退行。恐合事宜。至於西北道科。年限已屆。秋事亦登。迨此設行。亦足爲慰悅遠人之道。伏惟上裁云。奎章閣檢校直閣臣徐鼎修。以爲。今此監試退行當否。詢問之命。實出於我聖上軫念鄕儒艱食之盛意。臣不勝欽歎。而第念試期。只隔一月。諸路不至俱歉。恐不必臨時退行。以缺多士之望。至於兩道道科監試退行與否。停當後議處。恐似得宜云。奎章閣直閣金載瓚。以爲。畿內已判歉荒。都下尤係悶急。今若使諸路多士。咸集京裏。則民情之遑急。必將十倍于今。而科場進退。事甚重大。有不敢率爾仰對。至於道科設行便否。式年科若或退行。則迨此兩路之稍登。替設道科。俾慰遐士抑鬱之心。恐合便宜。第可否之間。旣無意見。則以臣微末。何敢妄議云。奎章閣檢校待敎徐龍輔。以爲。歉歲齎糧。雖不可不念。多士缺望。亦不可不顧。到今退行。恐或反致鄕儒棲屑之歎。而臣旣無明見。不敢臆對。至於兩道道科設行當否。惟在於監試之退不退。伏惟上裁云。原任奎章閣提學黃景源。以爲。今式年監試初試。卽大比之科也。誠難退行。而今年畿甸凶荒。近歲之所未有也。此時設場。則京中米直踊貴。無以饋四方赴試擧子。而擧子千里裹糧。亦將有乏絶之慮。主客俱困。誠如聖敎。退定於明秋。恐合事宜。西北穡事。比畿甸可謂豐登。道科設行。庶可以慰悅多士之心矣云。原任奎章閣直閣李秉模。以爲。今此式年退行當否。詢問之敎。實出於我聖上軫多士乏糧之憂。慮試邑貽弊之端。則退以明秋。豈容有異議。第臣則新從嶺南。目見儒生輩。稱貸隣里。或作先接之行。料理試具。便同已發之矢。而今又退定。則多少空費。已多可矜。雖以試邑言之。禮圍之雜物。幾皆分收矣。試所之供億。亦且措置矣。供億之不費。固爲該守宰之大幸。而雜物之還寢。反歸吏校等之作奸。以此以彼。決知其設行之爲宜矣。至若畿湖物情。臣未及詳聞。而始聞於今日泮儒之所懷。則何敢以嶺外之所見。自以爲是乎。兩道道科之設行。其在慰悅之道。恐不可已。伏惟上裁云。原任奎章閣直閣金宇鎭。以爲。今此監試退行當否。議各不一。或以爲畿湖雖歉。諸路俱登。豈可以一二方之失稔。而不念諸擧子之缺望。且試日只隔一月。臨期退行。亦將貽弊於許多試邑云。而第念目今都下。艱食最甚。文武擧人之來赴漢試者。恐或有阻飢之慮。此固可念。且試邑之貽弊。其事少。多士之狼狽。其事大。今此詢問之擧。實出於軫念多士之聖意。臣豈容他議。至於道科試取監試若退期。則兩道秋事。旣已登熟。從近設科。又有成命。趁此擧行。恐合事宜。伏惟上裁云。原任奎章閣待敎鄭東浚。以爲。科試雖是當次。事勢不可不顧。畿甸已判慘歉。嶺湖未免穴農。京市有米貴之歎。貧士無齎糧之道。主客俱困。誠如聖敎。退以明秋。恐合事宜。至於西北道科。年限已屆。秋事又登。其在慰遠收才之道。迨此設行。誠得兩宜。伏惟上裁云。原任提學李命植。以爲。今年穡事。畿湖最爲歉荒。兩南亦多被災之處。目下米價。毋論京鄕。無不騰踊。節序且晩。新穀登場。比前差遲。來月設科。多士之裹糧。必窘速。聚會之處。市直尤高。將未免艱食之患。聖念及此。益仰無微不察之德意。臣不勝欽歎之至。式年大小科之退行明秋。實合事宜。臣無庸更議云。原任提學徐有隣。以爲。今以式年初試退行事。至有俯詢之擧。此實出於深軫京師艱食之患。爰及擧子裹糧之弊。辭敎懇至。無微不燭。瞻聆所及。孰不欽仰。科擧之因歉荒退行。自有已例。亦於今番。不必靳持。而第伏念擧子之待科。如農夫之望歲。毋論製講及射。辛苦勤動。各肄其業。屈指計日。蓄銳俟時。除非諸道大無之年。不宜使之落莫。故流來傳說。每以三道大賑爲限。今年畿甸之禾農。果爲慘歉。而田則頗勝。湖嶺則沿邑外。又不如畿之甚。設或開賑。恐不至於遍及一道。以此退科。已涉重大。而切想鄕外事勢。則棘圍各種。民已輸矣。場內凡節。官已辦矣。以言乎擧子。則試具幾皆措備。而間多有先期往留者。今若臨時退期。則在民邑。有徒費運輸之歎。在擧子。有棲屑道路之患。此亦不可不念處。但目下京師之艱食如此。若値擧子之群至。則主客俱困。最甚切悶。而道各設場。又非如八道咸聚之比。且九月退限之命。旣開備糧之路。更勿退期。依此擧行。恐合事宜。至於西北道科。兩道擧皆豐登。今秋明春。無時不可。視此式年之退與不退。隨時擧行。亦爲便當云。原任提學李性源。以爲。式年初試。差退數旬之命。亶出於軫念民事。姑觀秋農之聖意。而顧今畿湖之農。已判凶歉。此時設場。實有主客俱困之慮。待明秋設行。恐似合宜。至於兩道道科。則趁此大登之歲。慰悅多士之望。亦似合宜。伏惟上裁云。本曹參議柳義養。以爲。式年大小科初試。雖是大比之科。因歉退行。自有已例。目今年事。諸道諸邑。雖不無豐歉淺深之別。大抵豐少而歉多。至於畿甸。尤爲大歉。畿內擧子之赴京試。固已難辦。而諸道擧子之各赴試邑。遠近不齊。或過三四日程。或止五六日程。計其來往。動逾一朔。其間糜費。殆不可言。且以試邑論之。雖在曾前豐登之歲。一道或半道擧子。必至多日留連。故村閭應接之際。輒致許多耗弊。則矧玆告歉之時乎。主客俱困之狀。聖敎旣已俯燭。京外難支之弊。物情亦自同然。臣以爲。今年諸科初試。退行於明秋爲宜。而西北道科。則旣有人才收用之敎。且今年事比他道稍登。及此設行。實合事宜。伏惟上裁云。有寧。以爲。式年大比之科。法意甚重。何可輕議停退。而蓋科役。乃是國中之大擧。公私糜費。極其夥然。一人赴試之費。足當數朔糊口之資。雖在常歲。一經科場。人皆蕩然。今年諸路穡事。雖有些少豐歉之差殊。而至若畿湖。旣判大歉。目下顚連之患。殆挽近所無。如此非常之年。急務自當先在於救荒之政。故在前値歉之時。雖以大比之科。或不無退行之例。而惟我聖上軫恤之德意。若是勤摯。特下詢問於有位。此實救荒之大政。切不勝欽仰攢頌之至。退行旣有前例。試日尙餘一朔。猶可及期知委。今式年文武諸科。待明秋退行。恐合便當。至於西北兩道年事。不至告歉。限年應行之科。不可停退。依例設行。亦似得宜。時原任大臣及諸臣之意如此。上裁。何如。批答見上